CELEX: 32018D0703
Language: bg
Date: 2018-05-08 00:00:00
Title: Решение за изпълнение (ЕС) 2018/703 на Комисията от 8 май 2018 година относно съответствието с изискванията на таксовата единица за зоната за събиране на такси на Швейцария за 2015 г., 2016 г. и 2018 г. в съответствие с член 17 от Регламент за изпълнение (ЕС) № 391/2013 (нотифицирано под номер С(2018) 2726) (Текст от значение за ЕИП. )

14.5.2018   
            
            
               BG
            
            
               Официален вестник на Европейския съюз
            
            
               L 118/16
            
         РЕШЕНИЕ ЗА ИЗПЪЛНЕНИЕ (ЕС) 2018/703 НА КОМИСИЯТА
   от 8 май 2018 година
   относно съответствието с изискванията на таксовата единица за зоната за събиране на такси на Швейцария за 2015 г., 2016 г. и 2018 г. в съответствие с член 17 от Регламент за изпълнение (ЕС) № 391/2013
   
      
         (нотифицирано под номер С(2018) 2726)
      
   
   (само текстовете на немски, френски и италиански език са автентични)
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Споразумението между Европейската общност и Конфедерация Швейцария по въпроси на въздушния транспорт („Споразумението“) (1),
   като взе предвид Регламент (ЕО) № 550/2004 на Европейския парламент и на Съвета от 10 март 2004 г. за осигуряването на аеронавигационно обслужване в единното европейско небе (Регламент за осигуряване на обслужване) (2), и по-специално член 16, параграф 1 от него, и Регламент за изпълнение (ЕС) № 391/2013 на Комисията от 3 май 2013 г. за установяване на обща схема за таксуване на аеронавигационното обслужване (3), и по-специално член 17, параграф 1, буква г) от него,
   като има предвид, че:
   
               (1)
            
            
               С Регламент за изпълнение (ЕС) № 391/2013 е определена обща схема за таксуване на аеронавигационното обслужване. Тя е основен елемент за постигане на целите на схемата за ефективност на дейността, създадена съгласно член 11 от Регламент (ЕО) № 549/2004 на Европейския парламент и на Съвета (4) и Регламент за изпълнение (ЕС) № 390/2013 на Комисията (5).
            
         
               (2)
            
            
               В Решение за изпълнение 2014/132/ЕС на Комисията (6) са определени валидни за целия Съюз цели за ефективност, включително цел за ефективност на разходите за аеронавигационното обслужване по маршрута, която е изразена в установени единични разходи за предоставяне на тези услуги през втория референтен период, обхващащ годините от 2015 г. до 2019 г. включително.
            
         
               (3)
            
            
               Съгласно член 17, параграф 1, букви б) и в) от Регламент за изпълнение (ЕС) № 391/2013 Комисията трябва да направи оценка на таксовите единици за зоните за събиране на такси за 2015 г., представени на Комисията от държавите членки до 1 юни 2014 г., и на таксовите единици за зоните за събиране на такси за 2016 г., представени на Комисията до 1 юни 2015 г., в съответствие с изискванията по член 9, параграфи 1 и 2 от посочения регламент. При тази оценка се проверява съответствието на тези таксови единици с изискванията по регламенти за изпълнение (ЕС) № 390/2013 и (ЕС) № 391/2013.
            
         
               (4)
            
            
               Комисията извърши оценката си на таксовите единици с подкрепата на звеното на Евроконтрол за преглед на ефективността и централната служба на Евроконтрол за пътните такси, като използва данните и допълнителната информация, предоставени от държавите членки и Швейцария до 1 ноември 2017 г.
            
         
               (5)
            
            
               Тъй като се установи, че целите за ефективност на функционалния блок въздушно пространство в Централна Европа (FABEC) не са съгласувани с валидните за целия ЕС цели за ефективност, с Решение за изпълнение (ЕС) 2016/421 на Комисията (7) се определи, че таксовите единици за зоната за събиране на такси на Швейцария за 2015 г. и 2016 г. не отговарят на изискванията.
            
         
               (6)
            
            
               Що се отнася до FABEC, на 30 януари 2017 г. Швейцария представи преразгледани цели за ефективност въз основа на коригиращи мерки, ако е било необходимо, в това число в основната сфера за ефективност на разходите за втория референтен период. Тези предоставени данни позволиха на Комисията да обяви с Решение за изпълнение (ЕС) 2017/552 на Комисията (8) целите за съгласувани с валидните за целия Съюз цели за ефективност. Поради това Решение за изпълнение (ЕС) 2016/421 следва да се отмени.
            
         
               (7)
            
            
               Въз основа на оценката на таксовите единици и въз основа на съгласуваността на целите за ефективност на FABEC Комисията установи в съответствие с член 17, параграф 1, буква г) от Регламент за изпълнение (ЕС) № 391/2013, че таксовите единици за 2015 г., 2016 г. и 2018 г. за зоните за събиране на такси по маршрута, представени от Швейцария, са в съответствие с изискванията по регламенти за изпълнение (ЕС) № 390/2013 и (ЕС) № 391/2013.
            
         
               (8)
            
            
               Констатацията и уведомлението, че таксовите единици за зоните за събиране на такси са в съответствие с изискванията по регламенти за изпълнение (ЕС) № 390/2013 и (ЕС) № 391/2013, не засягат разпоредбите на член 16 от Регламент (ЕО) № 550/2004.
            
         
               (9)
            
            
               В съответствие с последната алинея от член 17, параграф 1, таксовите единици се определят в национална валута. Поради това таксовите единици в настоящото решение са изразени в швейцарски франкове.
            
         
               (10)
            
            
               Комисията проведе консултации с Швейцария по настоящото решение в съответствие с член 19, параграф 2 от Споразумението,
            
         ПРИЕ НАСТОЯЩОТО РЕШЕНИЕ:
   Член 1
   Таксовата единица за 2015 г. от 118,97 CHF, тази за 2016 г. от 113,69 CHF и тази за 2018 г. от 113,00 CHF за зоната за събиране на такси по маршрута на Швейцария са в съответствие с изискванията по регламенти за изпълнение (ЕС) № 390/2013 и (ЕС) № 391/2013.
   Член 2
   Решение за изпълнение (ЕС) 2016/421 се отменя.
   Член 3
   Адресат на настоящото решение е Конфедерация Швейцария.
   
      Съставено в Брюксел на 8 май 2018 година.
      
         
            За Комисията
         
         Violeta BULC
         
            Член на Комисията
         
      
   
   
      (1)  ОВ L 114, 30.4.2002 г., стр. 73.
   
      (2)  ОВ L 96, 31.3.2004 г., стр. 10.
   
      (3)  ОВ L 128, 9.5.2013 г., стр. 31.
   
      (4)  Регламент (ЕО) № 549/2004 на Европейския парламент и на Съвета от 10 март 2004 г. за определяне на рамката за създаването на Единно европейско небе (рамков регламент) (ОВ L 196, 31.3.2004 г., стр. 1).
   
      (5)  Регламент за изпълнение (ЕС) № 390/2013 на Комисията от 3 май 2013 г. за определяне на схема за ефективност на аеронавигационното обслужване и мрежовите функции (ОВ L 128, 9.5.2013 г., стр. 1).
   
      (6)  Решение за изпълнение 2014/132/ЕС на Комисията от 11 март 2014 г. за определяне на валидни за целия Европейски съюз цели за ефективност на мрежата за управление на въздушното движение и алармени прагове, отнасящи се за втория референтен период 2015—2019 г. (ОВ L 71, 12.3.2014 г., стр. 20).
   
      (7)  Решение за изпълнение (ЕС) 2016/421 на Комисията от 18 март 2016 година относно несъответствие на таксови единици за 2015 г. и 2016 г. за зоната за събиране на такси на Швейцария, определени съгласно член 17 от Регламент за изпълнение (ЕС) № 391/2013 на Комисията (нотифицирано под номер С(2016) 1594) (ОВ L 75, 22.3.2016 г., стр. 66).
   
      (8)  Решение за изпълнение (ЕС) 2017/552 на Комисията от 22 март 2017 година относно съгласуваността на целите в ключовите за ефективността области „капацитет“ и „разходна ефективност“, включени в преразгледания план за функционален блок въздушно пространство, представен от Швейцария съгласно Регламент (ЕО) № 549/2004, с валидните за целия Европейски съюз цели за ефективност, отнасящи се за втория референтен период (ОВ L 79, 24.3.2017 г., стр. 8).